ᱟᱨ ᱟᱢᱮᱢ ᱥᱮᱱ ᱞᱮᱱ ᱠᱷᱟᱱ ᱯᱩᱨᱟᱹ ᱟᱭᱳ ᱵᱟᱵᱟ ᱛᱮ ᱠᱤᱱ ᱴᱩᱣᱟᱹᱨᱚᱜᱼᱟ ᱾ ᱟᱫᱚ ᱟᱭᱳ ᱵᱟᱵᱟ ᱵᱮᱜᱚᱨ ᱢᱤᱫ ᱧᱤᱫᱟᱹ ᱞᱩᱴᱩᱜ ᱞᱩᱴᱩᱜ ᱵᱟᱹᱠᱤᱱ ᱡᱟᱹᱯᱤᱫᱟ ᱵᱟᱹᱦᱩ, ᱤᱧ ᱢᱮᱱᱟᱹᱧ ᱫᱚ ᱾ ᱥᱮᱱᱚᱜ ᱢᱮ ᱫᱩ, ᱞᱚᱜᱚᱱ ᱥᱮᱱᱚᱜ ᱢᱮ ᱾ ᱢᱮᱱ ᱠᱟᱛᱮ ᱚᱛᱨᱮ ᱫᱚᱦᱚ ᱞᱮᱱ ᱵᱮᱜᱽ ᱛᱤ ᱨᱮᱭ ᱥᱟᱵ ᱟᱭᱟ ᱾ ᱫᱩ, ᱫᱩ ᱥᱮᱱᱚᱜ ᱢᱮ ᱾ ᱥᱩᱜᱤ ᱪᱮᱫ ᱦᱚᱸ ᱵᱟᱝ ᱢᱮᱱ ᱠᱟᱛᱮ ᱢᱮᱫ ᱫᱟᱜ ᱡᱚᱫ ᱟᱛᱮ, ᱢᱤᱫ ᱢᱚᱦᱰᱟ ᱴᱟᱹᱴᱤ ᱫᱩᱣᱟᱹᱨ ᱮ ᱥᱮᱴᱮᱨ ᱠᱮᱫᱼᱟ ᱾ ᱤᱠᱷᱟᱹᱱ ᱯᱟᱹᱪᱷᱞᱟᱹ ᱠᱷᱚᱱ ᱨᱚᱲ ᱮ ᱟᱸᱡᱚᱢ ᱠᱮᱫᱼᱟ, ᱤᱠᱷᱟᱹᱱ, ᱚᱠᱟᱨᱮᱢ ᱥᱮᱱᱚᱜ ᱠᱟᱱᱟ ᱵᱟᱹᱦᱩ, ᱟᱢ ᱟᱭᱳ ᱵᱟᱵᱟ ᱚᱲᱟᱜ ᱾ ᱚᱱᱟ ᱟᱭᱳ ᱵᱟᱵᱟ ᱚᱲᱟᱜ ᱡᱟᱦᱟᱸᱨᱮ ᱟᱭᱳ ᱵᱟᱵᱟ ᱠᱤᱱ ᱜᱚᱡ ᱢᱩᱪᱟᱹᱫ ᱟᱠᱟᱱᱟ ?  ᱫᱟᱫᱟ ᱦᱤᱞᱤ ᱫᱚ ᱛᱤᱱᱟᱹᱜ ᱫᱤᱱ ᱠᱚ ᱥᱤᱵᱤᱞ ᱟᱢᱟ ?  ᱵᱟᱢ ᱨᱩᱣᱟᱹᱲ ᱛᱮ ᱱᱚᱶᱟ ᱚᱲᱟᱜ ?  ᱡᱩᱫᱤᱢ ᱨᱩᱣᱟᱹᱲᱟ, ᱥᱮᱱᱚᱜ ᱠᱟᱱᱟᱢ ᱪᱮᱫᱟᱜ ?  ᱡᱟᱦᱟᱸ ᱛᱷᱩ ᱟᱢᱮᱢ ᱡᱟᱞ ᱨᱩᱣᱟᱹᱲᱟ, ᱚᱱᱟ ᱛᱷᱩ ᱫᱚ ᱟᱢ ᱛᱷᱩ ᱜᱮ ᱪᱮᱫᱟᱜ ᱮᱢ ᱛᱷᱩᱭᱟ ! !  ᱦᱟᱱᱦᱟᱨ ᱟᱭᱳ ᱥᱮᱫ ᱮ ᱫᱮᱭᱟ ᱟᱠᱟᱫ ᱥᱩᱜᱤ, ᱛᱮᱣᱮᱧ ᱟᱠᱟᱫ ᱵᱮᱜᱽ ᱜᱤᱰᱤ ᱠᱟᱛᱮ ᱴᱟᱠ ᱞᱮᱠᱟᱭ ᱛᱤᱸᱜᱩ ᱛᱷᱤᱨ ᱮᱱᱟ ᱾ ᱦᱟᱱᱦᱟᱨ ᱟᱭᱳ ᱥᱮᱱ ᱠᱟᱛᱮ ᱵᱮᱜᱽ ᱮ ᱥᱟᱵ ᱠᱮᱫ ᱛᱟᱭ ᱛᱮ ᱡᱚᱡᱚᱢ ᱛᱤᱨᱮ ᱥᱟᱵ ᱠᱟᱛᱮᱭ ᱜᱚᱦᱚᱲ ᱟᱹᱜᱩ ᱠᱮᱫᱮ ᱛᱮ ᱢᱮᱞᱟ ᱯᱟᱨᱠᱚᱢ ᱨᱮᱭ ᱫᱩᱲᱩᱵ ᱚᱪᱚ ᱠᱮᱫᱮᱭᱟ ᱾ ᱟᱨ ᱟᱡ ᱦᱚᱸ ᱩᱱᱤ ᱥᱩᱨ ᱨᱮ ᱫᱩᱲᱩᱵ ᱠᱟᱛᱮ ᱟᱹᱰᱤ ᱱᱮᱢᱚᱥ ᱟᱲᱟᱝ ᱛᱮᱭ ᱢᱮᱛᱟᱭᱟ, ᱧᱮᱞ ᱢᱮ ᱵᱟᱹᱦᱩ, ᱵᱟᱨ ᱥᱮᱨᱢᱟ ᱦᱩᱭᱩᱜ ᱠᱟᱱᱟ ᱟᱢ ᱵᱟᱵᱟᱭ ᱜᱚᱡ ᱵᱟᱹᱜᱤᱭᱟᱫ ᱵᱚᱱᱟ, ᱵᱟᱞᱟᱧ ᱛᱤᱠᱤᱱ ᱥᱮ ᱟᱢ ᱟᱭᱳ ᱵᱟᱵᱟ ᱛᱤᱠᱤᱱ ᱢᱤᱫ ᱦᱚᱲ ᱛᱟᱭᱚᱢ ᱢᱤᱫ ᱦᱚᱲ ᱠᱤᱱ ᱫᱟᱱᱟᱝ ᱥᱟᱹᱨᱤ ᱮᱱᱟ ᱾ ᱱᱤᱛᱚᱜ ᱤᱧᱟᱜ ᱚᱠᱛᱚ ᱦᱚᱸ ᱥᱮᱴᱮᱨ ᱦᱩᱭ ᱟᱠᱟᱱᱟ, ᱚᱠᱟ ᱵᱮᱲᱟᱨᱮ ᱦᱚᱦᱚ ᱥᱮᱴᱮᱨᱚᱜᱼᱟ ᱴᱷᱤᱠᱟᱹᱬ ᱵᱟᱹᱱᱩᱜᱼᱟ ᱾ ᱱᱚᱝᱠᱟᱱ ᱵᱮᱲᱟᱨᱮ ᱱᱚᱶᱟ ᱚᱲᱟᱜ ᱫᱩᱣᱟᱹᱨ, ᱦᱟᱥᱟ ᱥᱚᱢᱯᱚᱛᱤ ᱟᱢᱟᱜ ᱵᱷᱚᱨᱚᱥᱟ ᱨᱮᱜᱤᱧ ᱟᱞᱟᱭ ᱟᱠᱟᱫᱼᱟ ᱾ ᱵᱟᱵᱟᱨᱮᱭᱟ ᱜᱤᱫᱽᱨᱟᱹ ᱛᱟᱢ ᱱᱚᱜᱼᱚᱭ ᱠᱤᱱ ᱦᱟᱨᱟ ᱨᱟᱠᱟᱵ ᱮᱱ ᱜᱮᱭᱟ ᱾ ᱦᱚᱯᱚᱱᱤᱧ ᱜᱮᱥᱮ ᱜᱤᱫᱽᱨᱟᱹ ᱵᱟᱹᱜᱤ ᱠᱟᱛᱮᱭ ᱫᱟᱬᱟ ᱡᱚᱝ ᱠᱟᱱᱟ ᱾ ᱡᱟᱦᱟᱸ ᱠᱷᱟᱹᱛᱤᱨ ᱟᱫᱷᱟ ᱴᱩᱣᱟᱹᱨ ᱞᱮᱠᱟ ᱱᱩᱠᱤᱱᱟᱜ ᱜᱤᱫᱽᱨᱟᱹ ᱡᱤᱭᱚᱱ ᱠᱤᱱ ᱠᱷᱮᱢᱟᱣ ᱮᱫᱼᱟ ᱾ ᱟᱨ ᱟᱢ ᱦᱚᱸ ᱦᱚᱯᱚᱱᱤᱧ ᱟᱜ ᱦᱚᱨ ᱜᱮ ᱡᱩᱫᱤᱢ ᱯᱟᱸᱡᱟᱭᱟ, ᱱᱩᱠᱤᱱ ᱜᱤᱫᱽᱨᱟᱹ ᱢᱟ ᱟᱭᱳ ᱵᱟᱵᱟ ᱛᱟᱦᱮᱸᱱ ᱛᱩᱞᱩᱡ ᱠᱤᱱ ᱴᱩᱣᱟᱹᱨ ᱥᱟᱹᱨᱤᱜᱼᱟ ᱾ ᱟᱢᱮᱢ ᱥᱮᱱ ᱞᱮᱱ ᱠᱷᱟᱱ ᱚᱠᱚᱭ ᱮ ᱧᱮᱞ ᱠᱤᱱᱟ ᱱᱩᱠᱤᱱ ᱫᱚ ᱢᱤᱫ ᱫᱤᱱ ᱜᱟᱱ ᱛᱮᱢ ᱩᱭᱦᱟᱹᱨ ᱟᱠᱟᱫᱼᱟ ?  ᱢᱤᱫᱴᱟᱹᱝ ᱠᱩᱲᱤ ᱦᱚᱯᱚᱱ ᱢᱤᱫ ᱫᱷᱟᱣ ᱡᱟᱶᱟᱭ ᱚᱲᱟᱜ ᱮ ᱵᱤᱫᱟᱹᱭ ᱮᱱ ᱛᱟᱭᱚᱢ ᱡᱟᱱᱟᱢ ᱟᱭᱳ ᱵᱟᱵᱟ ᱚᱲᱟᱜ ᱨᱮᱫᱚ ᱥᱩᱢᱩᱝ ᱢᱤᱫ ᱯᱮᱲᱟ ᱠᱟᱱᱟᱭ ᱾ ᱡᱟᱦᱟᱸ ᱛᱤᱥᱨᱮ ᱯᱮᱲᱟ ᱞᱮᱠᱟᱢ ᱥᱮᱱᱚᱜᱼᱟ ᱱᱟᱯᱟᱭ ᱠᱟᱛᱷᱟ ᱜᱮ ᱾ ᱤᱠᱷᱟᱹᱱ ᱥᱮᱱ ᱥᱟᱹᱨᱤᱜ ᱟᱢ, ᱟᱢ ᱠᱷᱟᱹᱛᱤᱨ ᱛᱮ ᱛᱤᱱᱟᱹᱝ ᱦᱚᱲ ᱠᱚ ᱦᱟᱨᱠᱮᱛᱚᱜᱼᱟ ᱩᱭᱦᱟᱹᱨ ᱟᱠᱟᱫ ᱟᱢ ᱛᱚ!  ᱡᱚᱛᱚ ᱚᱲᱟᱜ ᱨᱮᱜᱮ ᱡᱟᱦᱟᱸᱱᱟᱜ ᱵᱟᱝ ᱡᱟᱦᱟᱸᱱᱟᱜ ᱮᱴᱠᱮᱴᱚᱬᱮ ᱛᱟᱦᱮᱸᱱᱟ ᱾ ᱟᱢ ᱱᱚᱰᱮᱱᱟᱜ ᱡᱷᱟᱢᱮᱞᱟ ᱤᱫᱤ ᱠᱟᱛᱮᱢ ᱥᱮᱱᱚᱜᱼᱟ ᱾ ᱟᱢ ᱫᱟᱫᱟ ᱟᱜ ᱦᱚᱸ ᱛᱚ ᱟᱡᱟᱜ ᱜᱷᱟᱨᱚᱸᱡᱽ ᱢᱮᱱᱟᱜᱼᱟ ᱾ ᱩᱱᱤ ᱫᱚ ᱟᱡᱟᱜ ᱜᱷᱟᱨᱚᱸᱡᱽ ᱮ ᱧᱮᱞᱟ ᱥᱮ ᱟᱢᱟᱜ ᱫᱩᱠ ᱥᱩᱠ ᱮ ᱵᱩᱡᱷᱟᱹᱣᱟ ᱾ ᱟᱢ ᱠᱷᱟᱹᱛᱤᱨ ᱛᱮ ᱚᱸᱰᱮ ᱮᱯᱮᱨᱦᱮᱸᱰᱮ ᱥᱤᱨᱡᱟᱹᱣᱚᱜᱼᱟ, ᱚᱱᱟ ᱠᱚ ᱧᱮᱞ ᱠᱟᱛᱮ ᱪᱮᱫ ᱚᱸᱰᱮ ᱥᱩᱠ ᱨᱮᱢ ᱛᱟᱦᱮᱸ ᱫᱟᱲᱮᱭᱟᱜᱼᱟ ?  ᱚᱸᱰᱮ ᱠᱷᱚᱱ ᱥᱟᱦᱟ ᱠᱟᱛᱮ ᱟᱨ ᱦᱚᱸ ᱚᱠᱟᱨᱮ ᱫᱚ ᱥᱩᱠ ᱮᱢ ᱛᱚᱞᱟᱥᱟ ?  ᱱᱚᱶᱟ ᱫᱷᱟᱹᱨᱛᱤ ᱨᱮ ᱚᱠᱟᱨᱮ ᱦᱚᱸ ᱥᱩᱠ ᱫᱚ ᱵᱟᱹᱱᱩᱜ ᱟᱱᱟ ᱾ ᱥᱩᱠ ᱫᱚ ᱟᱯᱚᱱ ᱛᱮ ᱵᱮᱱᱟᱣ ᱦᱩᱭᱩᱜᱼᱟ ᱟᱨ ᱢᱤᱫ ᱠᱩᱲᱤ ᱦᱚᱯᱚᱱ ᱞᱟᱹᱜᱤᱫ ᱚᱱᱟ ᱴᱷᱟᱶ ᱫᱚ ᱡᱟᱶᱟᱭ ᱚᱲᱟᱜ ᱜᱮ ᱾ ᱠᱩᱲᱤ ᱦᱚᱯᱚᱱ ᱴᱷᱮᱱ ᱩᱱᱟᱹᱝ ᱫᱟᱲᱮ ᱛᱟᱦᱮᱸᱱᱟ, ᱦᱩᱫᱽ ᱦᱩᱫᱽ ᱡᱩᱞᱩᱜ ᱥᱮᱸᱜᱮᱞ ᱠᱷᱚᱱ ᱟᱸᱜᱽᱨᱟ ᱚᱨᱞᱚᱜ ᱛᱩᱫ ᱠᱟᱛᱮ ᱦᱤᱨᱟᱹ ᱞᱮᱠᱟ ᱵᱚᱱ ᱡᱷᱟᱞᱠᱟᱣ ᱚᱪᱚ ᱫᱟᱲᱮᱭᱟᱜᱼᱟ ᱾ ᱡᱟᱦᱟᱸᱭ ᱡᱩᱞᱩᱜ ᱥᱮᱸᱜᱮᱞ ᱠᱷᱚᱱ ᱦᱩᱨᱩᱢ ᱟᱸᱜᱽᱨᱟ ᱚᱨᱞᱚᱜ ᱛᱩᱫ ᱠᱟᱛᱮ ᱦᱤᱨᱟᱹ ᱨᱮᱭ ᱟᱹᱨᱩᱯᱷᱮᱨᱟᱣᱟ, ᱩᱱᱤ ᱜᱮ ᱱᱚᱶᱟ ᱫᱷᱟᱹᱨᱛᱤ ᱯᱩᱨᱤ ᱨᱮ ᱡᱤᱭᱚᱱ ᱮ ᱡᱤᱛᱠᱟᱹᱨ ᱠᱮᱫᱼᱟ ᱢᱮᱱᱛᱮᱭ ᱵᱤᱠᱱᱟᱹᱣᱜᱼᱟ ᱾ ᱠᱩᱲᱤ ᱦᱚᱯᱚᱱᱟᱜ ᱡᱤᱭᱚᱱ ᱦᱚᱸ ᱚᱱᱠᱟ ᱜᱮ ᱾ ᱯᱟᱹᱣᱲᱤ ᱞᱟᱦᱟᱭ ᱯᱤᱪᱷᱤ ᱵᱤᱱᱤᱰ ᱮᱢ ᱦᱩᱭᱩᱜ ᱛᱟᱭᱟ ᱠᱩᱲᱤ ᱦᱚᱯᱚᱱ ᱾ ᱢᱮᱫ ᱫᱟᱜ ᱡᱚᱨᱚᱜ ᱨᱮᱦᱚᱸ ᱞᱟᱸᱫᱟ ᱦᱩᱭ ᱟᱭᱟ, ᱦᱚᱨ ᱨᱮ ᱠᱷᱚᱪᱟ ᱰᱷᱚᱰᱟ ᱨᱮᱦᱚᱸ ᱛᱟᱲᱟᱢ ᱦᱩᱭ ᱟᱭᱟ, ᱢᱟᱬᱟᱝ ᱞᱟᱦᱟᱜ ᱦᱩᱭ ᱟᱭᱟ ᱾ ᱢᱤᱫ ᱠᱩᱲᱤ ᱦᱚᱯᱚᱱ ᱢᱤᱫ ᱫᱷᱟᱣ ᱮᱸᱜᱟᱛ ᱮ ᱵᱮᱱᱟᱣ ᱮᱱ ᱛ ᱟᱭᱚᱢ, ᱵᱟᱝ ᱫᱚ ᱩᱱᱤ ᱚᱠᱚᱭᱤᱡ ᱦᱚᱯᱚᱱ ᱮᱨᱟ ᱠᱟᱱᱟᱭ, ᱟᱨ ᱵᱟᱝ ᱫᱚᱭ ᱢᱤᱥᱨᱟ ᱠᱟᱱᱟ, ᱵᱟᱝ ᱫᱚ ᱠᱤᱢᱤᱱ ᱵᱟᱝ ᱫᱚ ᱚᱠᱚᱭᱤᱡ ᱮᱨᱟ ! ! 